Sarah Winnemucca

**Sarah Winnemucca Hopkins**, nada como *Thocmentony* (que é o nome paiute do norte da flor *Chelone*) c. 1844 e finada o 16 de outubro de 1891, foi unha escritora, educadora e activista paiute.

Winnemucca naceu preto do lago Humboldt, en Nevada, no seo dunha influente familia paiute que liderou á súa comunidade para manter relacións amigables cos grupos de colonos anglo-americanos. Foi enviada a estudar a un colexio católico en Santa Clara, California. Cando estalou a guerra paiute entre os paiutes do lago Pyramid e os colonos, incluíndo algúns que eran amigos da familia Winnemucca, Sarah e algúns membros da súa familia viaxaron até San Francisco e Virginia City para escapar da loita. Gañaron a vida nos escenarios como "Unha familia real paiute." En 1865, mentres a familia Winnemucca estaba fóra, a súa banda tribal foi atacada pola cabalería dos Estados Unidos, que matou 29 paiutes, entre os que estaban a nai de Sarah e outros membros da súa familia política.

Por mor disto, Winnemucca converteuse en defensora dos dereitos dos pobos indíxenas, viaxou por todo o país para contarlles ós anglo-americanos a difícil situación do seu pobo. Cando os paiutes foron internados nun campo de concentración en Yakima, Washington despois da guerra bannock, viaxou a Washington, D.C. para protestar perante o Congreso para a súa liberación. Tamén sirviu ás forzas estadounidenses como mensaxeira, intérprete e guía, e como mestra dos nativos americanos encarcerados.

Winnemucca publicou *Life Among the Paiutes: Their Wrongs and Claims* (1883), un libro que é ó tempo unhas memorias e a historia do seu pobo durante os primeiros 40 anos de contacto cos colonizadores. Está considerada a "primeira autobiografía coñecida escrita por unha muller indíxena americana." O antropólogo Omer Stewart describiuno como "un dos primeiros e un dos máis perdurables libros etnohistóricos escritos por un indio americano," frecuentemente citado polos estudosos. Despois da publicación do libro, Winnemucca fixo unha xira polos Estados Unidos, ofrecendo lecturas sobre o seu pobo en Nova Inglaterra, Pennsylvania e Washington, D.C. Regresou ó Oeste, fundando unha escola privada para nenos nativos americanos en Lovelock, Nevada.

A partir do século XX, os estudosos prestaron unha atención renovada a Winnemucca polas súas contribucións. En 1993, foi engadida postumamente ó Salón da Fama dos Escritores de Nevada. No ano 2005, o estado de Nevada erixiu unha estatua dela feita polo escultor Benjamin Victor para o Salón Nacional das Estatuas no Capitolio dos Estados Unidos.

O legado de Winnemucca tamén xerou controversia. Algúns biógrafos quixeron lembrala polo seu activismo e traballo social para mellorar as condicións do seu pobo, mentres que outros criticárona pola súa tendencia a esaxerar o seu status social entre os paiutes. Tamén foi criticada polo seu pobo a asistencia ás forzas militares estadounidense nunha época na que os paiute estaban en guerra, así como a súa defensa da asimilación dos nativos na cultura anglo-americana. Porén, os paiutes recoñeceron o seu traballo social e o seu activismo a prol dos dereitos indíxenas.

## Obras 
*1883,  (nova edición en 1994)
*1886, folleto "Sarah Winnemucca's Practical Solution to the Indian Problem"

## Notas 
## Véxase tamén 
### Outros artigos 
* Lista dos cráteres de Venus
### Bibliografía 
*[//books.google.com/books/about/A_Native_American_Encyclopedia.html?id=uiCWatRVT0gCPritzker, Barry M. *A Native American Encyclopedia: History, Culture, and Peoples*], (Oxford University Press, 2000). 
*Hopkins,  Sarah Winnemucca.  ''The Newspaper Warrior: Sarah Winnemucca Hopkins's Campaign for American Indian Rights, 1864-1891'' editado por Cari M. Carpenter e Carolyn Sorisio. (U of Nebraska Press, 2015) excerpt ;  antoloxía dos seus escritos dende 1864 até 1891, centrándeose nos anos 1879 a 1887.